Fjárfestum víða um heim er létt eftir að kínverski fasteignarisinn Evergrande tilkynnti í dag að samkomulag hefði náðst um vaxtagreiðslu af skuldabréfaláni sem var að falla á tíma. Útlit var fyrir að það yrði gjaldþrota. Heildarskuldir fyrirtækisins eru hátt í 39 þúsund milljarðar króna.
Gjaldþrot hefur blasað við Evergrande síðustu vikurnar. Það átti á morgun að standa skil á vaxtagreiðslum af tveimur skuldabréfum, öðru kínversku og hinu erlendu. Í tilkynningu til kauphallarinnar í Shenzhen í dag segir að samið hafi verið um greiðslu af innlenda skuldabréfinu upp á jafnvirði fjögurra komma sjö milljarða króna. Hlutabréfavísitölur í Asíu hækkuðu við tíðindin. Samkomulagið kann að vera skammgóður vermir, því enn er óvíst um afborgun af hinu bréfinu, upp á tæplega ellefu milljarða.
Heildarskuldir Evergrande nema hátt í 39 þúsund milljörðum króna, um það bil tveimur prósentum af landsframleiðslu Kína. Fari fyrirtækið í þrot á það eftir að hafa alvarlegar efnahagslegar afleiðingar í Kína og víða um heim vegna sívaxandi mikilvægis landsins í alþjóðahagkerfinu. Forsvarsmenn Evergrande hafa selt eignir að undanförnu með verulegum afslætti til að eiga fyrir afborgunum. Hjá fyrirtækinu starfa yfir tvö hundruð þúsund manns, samstarfsfyrirtækin eru átta þúsund og afleidd störf hátt í fjórar milljónir.